Diari Oficial de la Generalitat Valenciana


Sumari del DOGV 8171, del 16-11-2017 (2017/10827)

DECRET 178/2017, de 10 de novembre, del Consell, pel qual s'aprova l'oferta d'ocupació pública de 2017 per a personal gestionat per la Conselleria de Sanitat Universal i Salut Pública.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   8171

Data del DOGV
:   16-11-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/10809


Data del document
:   10-11-2017

Organisme emissor
:   Conselleria de Sanitat Universal i Salut Pública

Tipus de document
:   Decret

Descriptors 

:   * Conselleria de Sanitat Universal i Salut Pública
    * concurs administratiu

DECRET 178/2017, de 10 de novembre, del Consell, pel qual s'aprova l'oferta d'ocupació pública de 2017 per a personal gestionat per la Conselleria de Sanitat Universal i Salut Pública. [2017/10535]  
La Llei 55/2003, de 16 de desembre, de l'Estatut marc del personal estatutari dels serveis de salut, així com el text refós de la Llei de l'Estatut Bàsic de l'Empleat Públic, conformen, amb caràcter bàsic, els criteris que determinen l'oferta d'ocupació pública, que es concep com un instrument de planificació eficient de les necessitats de personal i com a sistema de racionalització dels processos selectius, per a la consecució de l'eficàcia en l'atenció sanitària a la Comunitat Valenciana.  
  
Així, els articles 12 i 13 de l'Estatut marc del personal estatutari dels serveis de salut, estableixen la necessitat de la planificació en la gestió dels recursos humans dels serveis de salut, orientada al seu adequat dimensionament, distribució, estabilitat, desenvolupament, formació i capacitació, amb vista a millorar la qualitat, eficàcia i eficiència dels serveis. En concret, l'article 12.2 de l'esmentada llei determina que, en l'àmbit de cada servei de salut i prèvia negociació en les meses corresponents, s'adoptaran les mesures necessàries per a la planificació eficient de les necessitats de personal i situacions administratives derivades de la reassignació d'efectius, i per a la programació periòdica de les convocatòries de selecció, promoció interna i mobilitat.  
  
L'article 69.2 del text refós de la Llei de l'Estatut Bàsic de l'Empleat Públic, arreplega l'oferta d'ocupació pública entre les mesures de possible inclusió en els esmentats plans d'ordenació, i l'article 70 estableix que les necessitats de recursos humans amb assignació pressupostària que hagen de proveir-se per mitjà de la incorporació de personal de nou ingrés seran objecte de l'oferta esmentada.  
En el mateix sentit, l'article 3 del Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servei d'institucions sanitàries de la Generalitat, defineix i regula l'oferta d'ocupació pública d'aquest personal.  
La Llei 3/2017, de 27 de juny, de pressupostos generals de l'Estat per a l'any 2017, en l'article 19 preveu la possibilitat d'incorporació de nou personal amb les limitacions establertes en la mateixa norma, i per a les administracions públiques amb competències sanitàries preveu una taxa de reposició de fins a un màxim del 100 per cent No computen dins del límit màxim de places derivat de la taxa de reposició d'efectius les places que es convoquen per a la seua provisió mitjançant processos de promoció interna i les corresponents al personal declarat indefinit no fix mitjançant sentència judicial.  
El Decret llei 2/2017, de 14 de juliol, del Consell, pel qual es modifica la Llei 14/2016, de 30 de desembre, de pressupostos de la Generalitat per a 2017, en l'article huit, dóna una nova redacció a l'article 36 de la Llei 14/2016 i faculta tant a l'execució dels processos selectius corresponents a ofertes d'ocupació pública d'exercicis anteriors, com al que establisca la normativa que dicte la Comunitat Valenciana en desenvolupament del que preveu l'apartat U, 6, de l'article 19 de la Llei de pressupostos generals de l'Estat per a 2017, respectant en tot cas, les disponibilitats pressupostàries del capítol I dels corresponents pressupostos de despeses i en el sector d'administració sanitària, respecte de les places de personal estatutari, la taxa de reposició es fixa fins a un màxim del 100 per cent.  
En aquesta oferta es preveu una taxa addicional per a estabilització d'ocupació temporal que inclou fins al 90 per cent de les places que, estant dotades pressupostàriament, hagen estat ocupades de forma temporal i ininterrompudament almenys en els tres anys anteriors al 31 de desembre de 2016.  
Tot això sense perjudici que en els exercicis 2017 a 2019 d'una taxa addicional per a l'estabilització d'ocupació temporal d'aquelles places que, en els termes que preveu la disposició transitòria quarta del text refós de l'Estatut Bàsic de l'Empleat Públic, estiguen dotades pressupostàriament i, des d'una data anterior a l'1 de gener de 2005, hagen estat ocupades ininterrompudament de forma temporal. A aquestes convocatòries els serà aplicable el que preveu l'apartat tercer de l'esmentada disposició transitòria.  
En conclusió, en aquesta oferta d'ocupació de 2017, es comptabilitzen les següents places vacants:  
a) Les derivades de la taxa de reposició d'efectius que serà de fins a un màxim del 100 per cent de les baixes produïdes. No computen les places de promoció interna, ni de personal indefinit no fix de plantilla -convocatòries ordinàries-.  
b) A les places de l'apartat a s'acumularan les places resultants de l'aplicació d'una taxa addicional per a l'estabilització de l'ocupació temporal que inclourà fins a un 90 per cent de les places que estant dotades pressupostàriament, hagen estat ocupades de forma temporal i ininterrompudament almenys en els tres anys anteriors al 31 de desembre de 2016; que donaran lloc a convocatòries corresponents a procés d'estabilització, en aplicació de l'article 19.U, apartat 6 de la Llei 3/2017, de 27 de juny, de caràcter exclusiu per a personal estatutari.  
  
c) Les places incloses en l'àmbit d'aplicació de la disposició transitòria quarta del text refós de l'Estatut Bàsic de l'Empleat Públic, corresponents a la consolidació de l'ocupació temporal i de caràcter exclusiu per a personal funcionari.  
d) Les places ocupades per personal laboral indefinit no fix de plantilla, per mitjà de sentència judicial, en aplicació de l'article 19.U 6 de l'esmentada Llei 3/2017.  
Així, en aquesta oferta d'ocupació s'inclouen tant les places que han de proveir-se per personal de nou ingrés mitjançant el sistema d'accés lliure, com aquelles a proveir mitjançant processos selectius de promoció interna, dins de les previsions contingudes en l'article 55 del Decret 7/2003, de 28 de gener, del Consell de la Generalitat, pel qual s'aprova el Reglament de selecció i provisió de places de personal estatutari al servei d'institucions sanitàries de la Generalitat, facilitant d'aquesta manera el dret a la carrera professional del personal al servei de l'administració pública reconegut en l'article 40 de l'esmentat Estatut marc.  
  
També cal indicar que mentre la major part de les places oferides són de naturalesa estatutària, distribuïdes segons categories professionals, les de naturalesa funcionarial es distribueixen segons els cossos i, si és el cas, escales arreplegats en l'annex III de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
En aquesta oferta, i segons el que preveu el Decret 7/2003, de 28 de gener, del Consell, en relació amb l'article 59 del text refós de la Llei de l'Estatut Bàsic de l'Empleat Públic, es reserva un 7 per cent de les places oferides per a ser cobertes per persones amb diversitat funcional, considerant com a tals les incloses en els apartats 1 i 2 de l'article 4 del Reial decret legislatiu 1/2013, de 29 de novembre. La reserva del mínim del 7 % es realitzarà de manera que, almenys, el 2 % de les places oferides ho siga per a ser cobertes per persones que acrediten diversitat funcional intel·lectual i la resta de la quota per a persones que acrediten qualsevol altre tipus de diversitat funcional.  
Cal assenyalar que el Consell, mitjançant el Decret 203/2014, de 28 de novembre, va aprovar l'oferta d'ocupació per a 2014 de personal d'institucions sanitàries de la Conselleria de Sanitat, amb un total de 282 places oferides i per Decret 70/2015, de 15 de maig, del Consell, pel qual s'aprova l'oferta d'ocupació Pública de 2015 per a personal d'institucions sanitàries dependents de la Conselleria de Sanitat, amb un total de 934 places i que per Decret 123/2016, de 23 de setembre es va aprovar l'oferta d'ocupació Pública per a 2016 amb un total de 2.392 places. Com que la convocatòria dels processos selectius encara no han conclòs, i una vegada haja sigut aprovada i publicada aquesta oferta d'ocupació, per economia de mitjans i procediments, es preveu la possibilitat d'acumular en una única convocatòria les places corresponents a les mateixes categories de les convocatòries pendents de les ofertes d'ocupació en execució, amb les de l'actual oferta.  
  
Finalment, i en compliment del que disposen els articles 79 i 80.2.d de la Llei 55/2003, de 16 de desembre, de l'Estatut marc del personal estatutari dels serveis de salut, aquesta oferta d'ocupació pública ha sigut objecte de negociació en la Mesa Sectorial de Sanitat.  
Per tot això, de conformitat amb el que preveu l'article 3 del Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servei d'institucions sanitàries de la Generalitat, a proposta de la consellera de Sanitat Universal i Salut Pública, el Consell, prèvia deliberació, en la reunió del dia 10 de novembre de 2017,  
  
  
DECRETE  
  
Article 1. Aprovació de l'oferta d'ocupació pública  
En compliment del que disposa l'article 70 del text refós de la Llei de l'Estatut Bàsic de l'Empleat Públic, aprovat per Reial decret legislatiu 5/2015 de 30 d'octubre i en la Llei 3/2017, de 27 de juny, de pressupostos generals de l'Estat per a l'any 2017, així com el Decret llei 2/2017, de 14 de juliol, del Consell, pel qual es modifica la Llei 14/2016, de 30 de desembre, de pressupostos de la Generalitat per a 2017, s'aprova l'oferta d'ocupació pública de 2017 per a personal gestionat per la Conselleria de Sanitat Universal i Salut Pública, en els termes que estableix aquest decret.  
  
Article 2. Contingut de l'oferta d'ocupació  
1. L'oferta d'ocupació pública aprovada per aquest decret està constituïda per places vacants i dotades econòmicament en el pressupost de la Generalitat per a l'exercici 2017.  
2. La distribució de les places esmentades es realitzarà segons el que estableix l'annex d'aquest decret.  
Així, el total d'aquesta oferta, que ascendeix a 6.790 places, que es detallen per categories professionals, amb indicació del nombre total de places per categoria i sistema de provisió, nombre de places corresponent al torn lliure, i nombre de places corresponents a promoció interna de personal estatutari fix i funcionari de carrera, així com les de consolidació derivades del pla d'estabilitat.  
  
Article 3. Convocatòries  
De conformitat amb el que disposa l'article 19 de la Llei 3/2017, de 27 de juny, de pressupostos generals de l'Estat per a l'any 2017, la Conselleria de Sanitat Universal i Salut Pública convocarà, en el termini improrrogable de tres anys des de la publicació d'aquest decret, els processos selectius corresponents a l'oferta d'ocupació pública que ara s'aprova.  
  
Article 4. Accés per a persones amb diversitat funcional  
D'acord amb el que preveu el Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servei d'institucions sanitàries de la Generalitat, en relació amb l'article 59 del text refós de la Llei de l'Estatut Bàsic de l'Empleat Públic, aprovat per Reial decret legislatiu 5/2015, de 30 d'octubre, es reservarà un 7 per cent de les places oferides per a ser cobertes per persones amb un grau de discapacitat igual o superior al 33 per cent, considerant com a tals les incloses en la normativa vigent. La reserva del mínim del 7 % es realitzarà de manera que, almenys, el 2 % de les places oferides ho siga per a ser cobertes per persones que acrediten diversitat funcional intel·lectual i la resta de la quota per a persones que acrediten qualsevol altre tipus de diversitat funcional, sempre que superen els processos selectius i acrediten la seua diversitat i la compatibilitat amb l'exercici de les funcions.  
  
En cas d'empat en la puntuació dins d'aquesta quota, tindran preferència les dones amb diversitat funcional, en aplicació de l'article 14 de la Llei 9/2003, de 2 d'abril, de la Generalitat, per a la Igualtat entre dones i homes.  
  
Article 5. Promoció interna  
Es reservarà per a la seua provisió pel torn de promoció interna, en convocatòries conjuntes amb torn lliure, el nombre de places oferides, que s'indica en l'annex. Els requisits addicionals de participació consistiran a tindre la condició de personal estatutari fix dependent de la conselleria competent en matèria de sanitat, d'una categoria professional i, si és el cas, especialitat diferent de la convocada i del mateix o inferior grup de titulació. I estar o haver estat en servei actiu o amb reserva de lloc i amb nomenament com a personal estatutari fix en la categoria de procedència, durant almenys dos anys, sense necessitat que aquests ho hagen sigut de forma ininterrompuda, ni immediatament anteriors a la data de la convocatòria.  
Els que hagen accedit per aquest sistema tindran preferència en l'elecció de places sobre els que procedisquen del torn lliure.  
  
  
DISPOSICIONS ADDICIONALS  
  
Primera. Concursos de trasllats previs  
En tot cas es convocaran concursos de trasllats previs a les convocatòries de desenvolupament d'aquesta oferta i els pendents en execució de les ofertes que s'acumulen.  
  
Segona. Facultats d'aplicació i execució  
S'autoritza la persona titular de la conselleria competent en matèria de sanitat universal i salut pública per a l'aplicació i execució d'aquest decret.  
  
Tercera. Acumulació d'ofertes  
Les places incloses en l'annex d'aquesta oferta d'ocupació es podran acumular a les arreplegades en les ofertes d'ocupació pública de 2014, 2015 i 2016 per a personal estatutari d'institucions sanitàries dependent de la Conselleria de Sanitat Universal i Salut Pública, i la convocatòria d'una especialitat o categoria de les esmentades ofertes d'ocupació pública es realitzarà de forma conjunta.  
  
Quarta. Temaris  
Els temaris de les proves selectives derivats d'aquesta oferta inclouran, en els temes relatius a polítiques públiques, polítiques socials, entre aquestes les polítiques d'igualtat i contra la violència de gènere, així com les dirigides a l'atenció a persones amb diversitat funcional o en situació de dependència, a la transparència i l'accés a informació pública, a la participació, a la rendició de comptes i al bon govern.  
  
  
  
DISPOSICIÓ FINAL  
  
Única. Eficàcia  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
València, 10 de novembre de 2017  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
CARMEN MONTÓN GIMÉNEZ